Vrou geskors ná ‘rassistiese’ Facebook-skryweSkermskoot van ‘n plasing wat van Vanessa Hartley se Facebook-rekening gedoen is Vanessa Hartley, die vrou van Houtbaai in die Wes-Kaap, wat opslae gemaak het toe sy glo rassistiese uitlatings op haar Facebook-blad gemaak het, is by haar werkplek geskors. Maroela Media het vroeër berig Hartley is by die Suid-Afrikaanse Menseregtekommissie (MRK) van rassisme aangekla oor die plasing. Hartley het glo geskryf: “They are like stupid animals. We should tie them to a rope. Too many Africans flocking to Hout Bay. Draw up a petition. Soon there will be nothing left of Hout Bay.” Hartley se werkgewer, The Eye of Horus-veiligheidsmaatskappy, het Dinsdag op hul Facebook-blad bevestig die maatskappy het tydens ŉ vergadering besluit om Hartley te skors hangende verdere ondersoek. “Die maatskappy distansieer homself ook van alle bewese rassistiese kommentaar,” het die maatskappy gesê. ŉ Eiendomsagent van KwaZulu-Natal, Penny Sparrow, het vroeër vanjaar ŉ soortgelyke mediastorm ontketen, toe sy in ŉ Facebook-inskrywing swart mense met ape vergelyk het. Sparrow het skuld beken op ŉ aanklag van naamskending en is beveel om ŉ boete van R5 000 te betaal, of ŉ jaar agter tralies deur te bring.